Diari Oficial de la Generalitat Valenciana


Sumari del DOGV 6800, del 20-06-2012 (2012/5672)

RESOLUCIÓ de 30 de maig de 2012, de la presidenta, per la qual es convoca un concurs públic per a la concessió de beques per a l'ampliació i el perfeccionament d'estudis audiovisuals durant l'any 2012.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6800

Data del DOGV
:   20-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/5672


Data del document
:   30-05-2012

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de maig de 2012, de la presidenta, per la qual es convoca un concurs públic per a la concessió de beques per a l'ampliació i el perfeccionament d'estudis audiovisuals durant l'any 2012. [2012/5672]
A fi d'afavorir la formació i el perfeccionament de professionals en el camp audiovisual dins de la línia de suport i foment d'esta activitat a la Comunitat Valenciana, es considera que una de les mesures que cal adoptar és facilitar l'assistència a cursos de perfeccionament i ampliació d'estudis de l'especialitat en centres de prestigi reconegut, tant nacionals com internacionals, durant l'any 2012, d'acord amb la Llei orgànica 5/1982, per la qual s'aprova l'Estatut d'Autonomia de la Comunitat Valenciana; i fent ús de les atribucions que em conferix la Llei 5/1998, de 18 de juny, de creació de l'Institut Valencià de l'Audiovisual i de la Cinematografia Ricardo Muñoz Suay, i ajustant-se a la Llei 38/2003, de 17 de novembre, General de Subvencions, al Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, i al Decret 108/1992, de 6 de juliol, que regula la concessió de beques, resolc:
Primer
Convocar un concurs públic per a la concessió de beques per a l'ampliació i el perfeccionament d'estudis audiovisuals en centres nacionals o internacionals. L'import total de les ajudes no pot excedir els 15.000 euros, que s'han de pagar a càrrec de la línia SE000051 del capítol IV del pressupost de l'Institut Valencià de l'Audiovisual i de la Cinematografia Ricardo Muñoz Suay per al 2012.
Segon
Aprovar les bases per les quals es regix la convocatòria, que s'inclouen en la present resolució.
DISPOSICIÓ ADDICIONAL
Única
En compliment del que disposen els articles 1.2, 3.4 i 7.4 del Decret 147/2007, de 7 de setembre, del Consell, la present convocatòria d'ajudes no necessita ser notificada a la Comissió Europea, ja que no complix tots els requisits de l'article 107.1 del Tractat de la CE, al no suposar un avantatge econòmic para una empresa, ni falsejar la competència, afectant els intercanvis comercials entre estats membres.
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la presidenta de l'Institut Valencià de l'Audiovisual i de la Cinematografia Ricardo Muñoz Suay en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
València, 30 de maig de 2012.- La presidenta de l'Institut Valencià de l'Audiovisual i de la Cinematografia Ricardo Muñoz Suay: Lola Johnson Sastre.
ANNEX I
Bases per a la concessió de beques per a l'assistència a cursos d'ampliació i perfeccionament d'estudis audiovisuals.
1. Objecte
Les beques tenen com a objecte afavorir la formació i el perfeccionament de professionals en el camp audiovisual.
2. Característiques
Les ajudes estan destinades a la realització de cursos audiovisuals de formació i perfeccionament en centres d'estudi de prestigi reconegut, tant nacionals com internacionals. Queden exclosos d'estes ajudes tots aquells cursos universitaris destinats a l'obtenció d'una llicenciatura, diplomatura o títol de doctorat. No es podrà concedir més d'una ajuda per sol·licitant. No es podrà concedir un import superior al 30% del pressupost destinat a estes ajudes per a sol·licituds d'un mateix centre d'estudis. S'atorgaran tantes beques com sol·licitants complisquen els requisits exigits en la convocatòria. La quantia es prorratejarà entre els sol·licitants que aconseguixen el mínim de deu punts especificat en la base 5.4. L'import de la beca no podrà ser superior al cost de la matrícula del curs. Els cursos que opten a estes beques hauran de finalitzar l'any 2012; en cas contrari seran desestimats.
3. Persones beneficiàries
Les persones sol·licitants han de ser persones físiques amb residència administrativa a la Comunitat Valenciana i presentar un projecte d'estudis que siga d'especial interés en el camp audiovisual.
4. Sol·licituds
4.1. El termini de presentació de les sol·licituds serà de quinze dies naturals a partir de l'endemà de la publicació de la present resolució en el Diari Oficial de la Comunitat Valenciana.
4.2. Les sol·licituds han de formalitzar-se segons el model que figura en l'annex II, que es troba disponible en la pàgina web de l'IVAC () i a les dependències administratives de l'IVAC, i han d'anar acompanyades dels documents següents:
1) Acreditació de la residència administrativa a la Comunitat Valenciana.
2) Dades bancàries: número de compte, sucursal i nom de l'entitat on la persona sol·licitant desitja rebre l'ajuda en el cas que li siga concedida. És imprescindible que la persona titular del compte corrent siga la sol·licitant de la subvenció.
3) Declaració de subvencions, ajudes, ingressos o recursos sol·licitats amb la mateixa finalitat a altres institucions i organismes, i dels concedits per a la mateixa finalitat (annex II).
4) Currículum acadèmic de la persona sol·licitant en les matèries referides a l'objecte de l'ajuda, degudament documentat, i la relació d'activitats professionals desplegades, acreditades documentalment.
5) Àmplia informació sobre el curs per al qual se sol·licita l'ajuda i el seu pressupost.
6) Àmplia informació sobre l'escola que impartix el curs, que haurà d'incloure la llista del material de què disposa l'escola per a la docència de les pràctiques.
7) En el cas que la sol·licitud siga per a l'estranger, la persona sol·licitant haurà de justificar els idiomes que domina i el seu nivell de coneixement.
8) Declaració responsable de no incórrer en cap de les prohibicions per a obtindre la condició de persona beneficiària especificades en el punt 2 de l'article 13 de la Llei 38/2003, de 17 de novembre, General de Subvencions, segons el model que s'inclou com a annex II en esta convocatòria.
4.3. L'Institut Valencià de l'Audiovisual i de la Cinematografia Ricardo Muñoz Suay podrà cridar les persones sol·licitants per a la realització d'entrevistes personals a fi de demanar qualsevol aclariment sobre la documentació presentada. L'Institut Valencià de l'Audiovisual i de la Cinematografia Ricardo Muñoz Suay podrà sol·licitar també l'aportació dels documents o la informació suplementària que considere oportuns per a l'estudi de la sol·licitud.
4.4. Tota la documentació requerida juntament amb la sol·licitud s'ha de presentar a l'Institut Valencià de l'Audiovisual i de la Cinematografia Ricardo Muñoz Suay, plaça de l'Ajuntament, 17, a València, o bé per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas de presentar la documentació en un registre diferent del de l'IVAC, es podrà comunicar l'endemà per fax, telegrama o correu electrònic () a l'esmentat institut.
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'ACCV: , o DNI electrònic.
4.5. L'Institut Valencià de l'Audiovisual i de la Cinematografia Ricardo Muñoz Suay haurà d'instruir l'expedient corresponent.
4.6. Si la sol·licitud no incloguera totes les dades exigides o hi faltara documentació acreditativa, s'instaria la persona interessada perquè en el termini de deu dies corregira els defectes, amb l'advertència que en el cas de no fer-ho es consideraria que hauria desistit de la petició, segons que disposa l'article 71.1 de la Llei 30/1992, de 26 de novembre, després de dictar una resolució en els termes previstos en l'article 42 de la llei mencionada.
4.7. El contingut d'informació falsa o que no es corresponga amb la realitat en la documentació aportada junt amb la sol·licitud suposarà la desestimació de la mateixa en la resolució dictada per l'òrgan competent i podrà produir-se la revocació de la subvenció concedida en el cas que ja haguera sigut adjudicada. Esta conducta podrà suposar una infracció administrativa d'acord amb el que disposen els articles 52 i següents de la Llei General de Subvencions, i comportarà les corresponents sancions per mitjà de la incoació d'expedient administratiu, segons establix l'article 67 de la Llei General de Subvencions. Amb caràcter previ s'atorgarà audiència a l'interessat a fi de no causar-li indefensió.
4.8. L'IVAC comprovarà que tots els beneficiaris tenen la certificació positiva d'estar al corrent de les seues obligacions tributàries i davant de la Seguretat Social, de la forma que establix l'article 14.1.e) de la Llei General de Subvencions, i que regula l'article 22 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. Els sol·licitants d'estes ajudes, pel fet de demanar l'ajuda, autoritzen l'IVAC a sol·licitar la certificació d'estar al corrent de les seues obligacions tributàries i davant de la Seguretat Social, així com a sol·licitar l'acreditació del document nacional d'identitat i el certificat d'empadronament en els casos que ho considere convenient. El sol·licitant podrà denegar expressament el consentiment, havent d'aportar llavors la certificació en el termes previstos en la Reial Decret 887/2006.
5. Avaluació i resolució de les sol·licituds
5.1. Per a l'avaluació dels projectes presentats pels sol·licitants, es constituirà una comissió avaluadora que es regirà pels articles 22 a 27 de la Llei 30/1992, i que serà nomenada per la persona que ocupe la direcció de l'Institut Valencià de l'Audiovisual i de la Cinematografia Ricardo Muñoz Suay i de la qual formaran part:
- President: la persona que exercisca la direcció de l'Institut Valencià de l'Audiovisual i de la Cinematografia Ricardo Muñoz Suay o persona en qui delegue.
- Vicepresident: una persona al servici de l'IVAC.
- Secretari: una persona al servici de l'IVAC.
- Vocals: seran dos representants de l'Administració.
5.2. Els criteris que es tindran en compte per a l'avaluació de les sol·licituds presentades seran els següents:
a) Expedient acadèmic i professional de la persona sol·licitant (fins a un màxim de 10 punts). Només es valorarà allò que s'acredite documentalment.
1. L'expedient acadèmic es valorarà de la forma següent (fins a un màxim de 3 punts):
- Doctorat: 2 punts.
- Llicenciatura: 0,50 punts.
- Diplomatura: 0,25 punts.
- Tècnic superior de Formació Professional: 0,25 punts.
2. Experiència professional relacionada directament amb l'objecte de la beca, fins a 3 punts, a raó de 0,10 per cada mes complet treballat.
3. Cursos de formació relacionats amb l'objecte de la beca, fins a un màxim de 4 punts.
Els cursos de formació i perfeccionament de duració igual o superior a 15 hores cursats o impartits per la persona interessada es valoraran segons l'escala següent:
a) De 200 o més hores, 3,00 punts.
b) De 100 o més hores, 2,00 punts.
c) De 75 o més hores, 1,50 punts.
d) De 50 o més hores, 1,00 punts.
e) De 25 o més hores, 0,50 punts.
f) De 15 o més hores, 0,20 punts.
Els centres de formació que impartisquen cursos han de ser organismes oficials o centres reconeguts. En cap cas es puntuaran els cursos de valencià i d'idiomes.
b) Valoració del curs per al qual se sol·licita l'ajuda i de l'escola on es vol realitzar el curs de formació (fins a un màxim de 10 punts).
5.3. Vist l'informe de la comissió avaluadora, la direcció de l'IVAC elevarà la proposta de resolució definitiva a la presidència de l'IVAC, el qual resoldrà l'adjudicació i l'import de les ajudes. La resolució d'adjudicació d'esta convocatòria haurà de ser dictada i publicada en el DOCV en un termini màxim de tres mesos a partir de la data de publicació de la convocatòria. En el cas que la resolució no es dictara en el termini establit, la petició es consideraria desestimada, que, en tot cas, es resoldrà expressament.
5.4. Per a poder beneficiar-se d'estes subvencions és imprescindible obtindre un mínim de 10 punts. La comissió avaluadora no podrà atorgar ajudes a les persones sol·licitants que no obtinguen el mínim fixat de 10 punts.
5.5. Es consideraran els costos per al desplegament del curs proposat, especialment en l'estimació i la determinació de l'import de la beca.
5.6. La direcció de l'Institut Valencià de l'Audiovisual i de la Cinematografia és l'òrgan competent per a l'ordenació i la instrucció del procediment de concessió de les ajudes.
6. Acceptació de l'ajuda
Una vegada concedida la subvenció, la persona beneficiària haurà de manifestar-ne l'acceptació per escrit en un termini no superior a un mes comptat a partir de la publicació en el DOCV de la concessió de l'ajuda (annex III). Si el termini transcorreguera sense rebre l'acceptació expressa, la persona beneficiària perdria el dret a la subvenció concedida.
7. Obligacions de les persones beneficiàries
7.1. Són obligacions de les persones beneficiàries:
a) Les previstes en l'article 14 de la Llei 38/2003, de 17 de novembre, general de subvencions.
b) Comunicar a l'Institut Valencià de l'Audiovisual i de la Cinematografia Ricardo Muñoz Suay l'obtenció de subvencions, ajudes, ingressos o recursos per a la mateixa finalitat, procedents de qualsevol administració o ens públic.
c) Presentar en l'Institut Valencià de l'Audiovisual i de la Cinematografia Ricardo Muñoz Suay a partir del moment en què acabe el curs i, en tot cas, fins al 30 de novembre de 2012 (annex IV):
- Un certificat de les autoritats acadèmiques, professor o professors del centre o institució on s'haja fet el curs que n'acredite la continuïtat i l'aprofitament.
- Una memòria detallada sobre el desplegament i la realització del curs per al qual va ser concedida l'ajuda.
- L'acreditació del pagament de la matrícula del curs sol·licitat.
- Una declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, en què se'n justifique documentalment l'import, o bé una declaració que la informació sobre subvencions facilitada en la sol·licitud no ha variat des de la data de la presentació.
7.2. El desplegament de les activitats acadèmiques ha de tindre lloc, totalment o en part, durant l'any 2012, i, en tot cas, la finalització del curs ha de tindre lloc dins de l'any 2012.
8. Pagament de les ajudes
8.1. La tramitació del pagament total de les subvencions començarà una volta les persones beneficiàries justifiquen el compliment de les obligacions establides en el punt 7 d'este annex i presenten els justificants de despeses corresponents o qualsevol altre document amb validesa jurídica que permeta acreditar l'acompliment de l'objecte de la subvenció, datats el 2011 i 2012. S'admetran fotocòpies compulsades o confrontades per un funcionari habilitat a l'efecte. Estos justificants han d'aportar-se fins al 30 de novembre de 2012 a l'Institut Valencià de l'Audiovisual i de la Cinematografia Ricardo Muñoz Suay. A partir d'eixe dia, el crèdit quedarà anul·lat i es perdrà el dret a cobrar l'ajuda concedida.
8.2. L'incompliment de qualsevol dels requisits estipulats en la convocatòria, així com la infracció provada d'algun dels seus punts, faran nul·la la concessió de l'ajuda i obligaran al reemborsament de les quantitats percebudes, després de concedir audiència a la persona interessada. El fet que es done qualsevol dels casos previstos en els articles 36 i 37 de la Llei General de Subvencions, així com l'incompliment de les obligacions establides en les bases d'esta convocatòria, seran causa de revocació de la subvenció i obligaran, si és procedent, a la devolució de les quantitats percebudes. Qualsevol alteració unilateral, per part de la persona beneficiària, de les condicions tingudes en compte per a la concessió de l'ajuda, podrà donar lloc a la modificació o anul·lació, si és procedent, de la resolució de concessió, després de consultar la comissió avaluadora corresponent.
8.3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats, podran donar lloc a la modificació de la resolució de concessió. L'import de les subvencions regulades en el present article no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o ens públics o privats, supere el cost de l'activitat que la persona beneficiària ha de realitzar. D'acord amb l'article 12.1 del Decret 132/2009, s'exigirà també l'interés de demora corresponent des del moment del pagament de l'ajuda fins a la data en què s'acorde la procedència del reintegrament
8.4. Els imports econòmics que es puguen produir per l'aplicació d'allò indicat es podran fer servir, a través d'una nova resolució d'este Institut, per a incrementar la quantitat concedida a alguna de les persones beneficiàries.
8.5. S'haurà de reintegrar l'import de l'ajuda, una vegada cobrada, en els casos fixats en l'article 37 de la Llei 38/2003, General de Subvencions.
8.6. És d'aplicació el règim sancionador establit en el títol IV de la Llei 38/2003, General de Subvencions.
9. Dades de caràcter personal
Les dades personals arreplegades amb ocasió del procediment seran objecte de tractament automatitzat per part de l'IVAC. El tractament d'estes dades s'ha d'ajustar a la Llei Orgànica 15/1999, de Protecció de Dades de Caràcter Personal, i al reglament que la desplega, i les persones interessades podran exercir els seus drets conforme a esta llei davant de l'IVAC.
10. Règim jurídic aplicable
Les disposicions del Decret 132/2009 s'aplicaran sense perjuí de les condicions d'atorgament o, si és el cas, de procediment que s'establixen en estes bases.